b'\n_START_ARTICLE_\nJorvikas\n_START_SECTION_\nIstorija\n_START_PARAGRAPH_\nJorkas buvo \xc4\xafkurtas kaip Romos legionieri\xc5\xb3 tvirtov\xc4\x97 Eborakas (Eboracum), o v\xc4\x97liau tapo anglosaks\xc5\xb3 prekybos uostu Eoforviku (Eoforwic). J\xc4\xaf pirm\xc4\x85 kart\xc4\x85 vikingai u\xc5\xbe\xc4\x97m\xc4\x97 866\xc2\xa0m. lapkri\xc4\x8dio m\xc4\x97nes\xc4\xaf, kai didel\xc4\x97s dan\xc5\xb3 viking\xc5\xb3 paj\xc4\x97gos, anglosaks\xc5\xb3 metra\xc5\xa1tinink\xc5\xb3 vadintos Did\xc5\xbei\xc4\x85ja Pagoni\xc5\xb3 armija (Great Heathen Army) i\xc5\xa1silaipino Ryt\xc5\xb3 Anglijos karalyst\xc4\x97je (East Anglia). I\xc5\xa1 Ryt\xc5\xb3 Anglijos karaliaus Edmundo gav\xc4\x99 arkli\xc5\xb3 (tai buvo i\xc5\xa1pirka) jie patrauk\xc4\x97 \xc4\xaf \xc5\xa1iaur\xc4\x99, pasiek\xc4\x97 ir u\xc5\xbe\xc4\x97m\xc4\x97 b\xc5\xabsim\xc4\x85j\xc4\xaf Jork\xc4\x85. Tarpusavyje kariav\xc4\x99 du kandidatai (Bernicijos ir Deiros subkaralys\xc4\x8di\xc5\xb3 lyderiai) \xc4\xaf Nortumbrijos sost\xc4\x85 paskelb\xc4\x97 tarpusavio paliaubas ir suvienijo kariuomenes, bet atsiimti Jork\xc4\x85 867\xc2\xa0m. kovo m\xc4\x97nes\xc4\xaf jiems nepavyko. \xc5\xbduvus abiem pretendentams Deiros subkaralyst\xc4\x99 irgi \xc4\x97m\xc4\x97 valdyti danai. Nortumbrijos karali\xc5\xb3 dvaras pasitrauk\xc4\x97 \xc4\xaf \xc5\xa1iaur\xc4\x99, \xc4\xaf Bernicij\xc4\x85. Viking\xc5\xb3 kovos prie\xc5\xa1 Mersij\xc4\x85 tais metais buvo nes\xc4\x97kmingos kaip 869\xc2\xa0m. kovos su Veseksu, kuriam vadovavo karalius Alfredas Didysis (Alfred the Great) ir jo brolis Etelredas (Ethelred), 871\xc2\xa0m. irgi tap\xc4\x99s Vesekso karaliumi._NEWLINE_Pirmuoju Jorviko karaliumi tapo 876\xc2\xa0m. tapo Halfdanas Ragnarsonas (Halfdan Ragarsson). Politi\xc5\xa1kai Jorviko karalyst\xc4\x97 atrodo chaoti\xc5\xa1ka, nes d\xc4\x97l intrig\xc5\xb3 jos karaliai da\xc5\xbenai keit\xc4\x97si. Ta\xc4\x8diau kasin\xc4\x97jimai Jorko Coppergate gatv\xc4\x97je atskleid\xc4\x97, kad Jorviko miestas (tuometinis Jorkas) buvo klestintis miestas, kuris, b\xc5\xabdamas arkivyskupijos centras, buvo presti\xc5\xbeinis. Buvo pastatyti viking\xc5\xb3 valdov\xc5\xb3 r\xc5\xabmai (rajon\xc4\x85 tuomet vardino Konungsg\xc3\xa5rthr, dabar tai King\xe2\x80\x99s Square). 900\xe2\x80\x93935\xc2\xa0m. atsirado naujos gatv\xc4\x97s, kuri\xc5\xb3 pastatymo laikas nustatytas dendrochronologiniais metodais pagal molingoje \xc5\xbeem\xc4\x97je i\xc5\xa1likusius stulp\xc5\xb3 liku\xc4\x8dius._NEWLINE_\xc5\xa0i viking\xc5\xb3 karalyst\xc4\x97 954\xc2\xa0m. buvo \xc4\xafjungta \xc4\xaf Anglijos sud\xc4\x97t\xc4\xaf, kas nesuvar\xc5\xbe\xc4\x97 \xc5\xa1i\xc5\xb3 \xc5\xbeemi\xc5\xb3 ekonominio augimo. Apie 1000\xc2\xa0m. viking\xc5\xb3 miestas Jorvikas tiek i\xc5\xa1augo, kad tapo antruoju pagal dyd\xc4\xaf (po Londono) miestu to meto Did\xc5\xbeiojoje Britanijoje. Jorviko autonomij\xc4\x85 visi\xc5\xa1kai panaikino Vilhelmas U\xc5\xbekariautojas._NEWLINE_1070\xe2\x80\x931085\xc2\xa0m. dan\xc5\xb3 vikingai band\xc4\x97 v\xc4\x97l atsiimti Jorviko karalyst\xc4\x99, ta\xc4\x8diau tai nepavyko._NEWLINE_Jorviko karalystei susijungus su Nortumbrija Jorviko karaliaus titulas pasidar\xc4\x97 nebereikalingas, tod\xc4\x97l Jorviko valdovams 960\xc2\xa0m. buvo sukurtas Jorko erlo titulas. Kai kurie pirmieji erlai buvo skandinav\xc5\xb3 kilm\xc4\x97s kaip ir Jorviko karaliai. Po Norman\xc5\xb3 u\xc5\xbekariavimo erlai buvo normanai, kol titul\xc4\x85 panaikino Anglijos karalius Henrikas II._NEWLINE_1341\xc2\xa0m. buvo \xc4\xafkurtas Jorko hercogo titulas. V\xc4\x97liau Jorko hercogo titul\xc4\x85 paprastai gaudavo antrasis karaliaus ar karalien\xc4\x97s s\xc5\xabnus.\n_START_SECTION_\nArcheologiniai radiniai\n_START_PARAGRAPH_\n1976\xe2\x80\x931981\xc2\xa0m. Jorko Archeologinis trestas (York Archaeological Trust) atliko 5 metus trukusius kasin\xc4\x97jimus Jorko centre esan\xc4\x8dioje Coppergate gatv\xc4\x97je. Radiniai atskleid\xc4\x97, kad X a. Jorviko prekybos ry\xc5\xa1iai siek\xc4\x97 Bizantij\xc4\x85 ir dar toliau\xc2\xa0\xe2\x80\x93 buvo aptikta \xc5\xa1ilkin\xc4\x97 kepur\xc4\x97, Samarkando monetos (\xc5\xa1ios buvo tiek da\xc5\xbenos, kad jas net klastojo). Kasin\xc4\x97jant aptika gintarin\xc4\x97 kirvio galva (matyt, tur\xc4\x97jusi ka\xc5\xbekoki\xc4\x85 simbolin\xc4\x99 paskirt\xc4\xaf), gintaro dirbiniai da\xc5\xbenai aptinkami viking\xc5\xb3 gyvenviet\xc4\x97se. Kauri\xc5\xb3 kriaukl\xc4\x97s rodo ry\xc5\xa1ius su Raudon\xc4\x85ja j\xc5\xabra ar Pers\xc5\xb3 \xc4\xaflanka. Aptikti tiek krik\xc5\xa1\xc4\x8dioni\xc5\xa1ki, tiek pagoni\xc5\xa1ki radiniai rodo, kad krik\xc5\xa1\xc4\x8dionys nebuvo dominuojantys.'